રજ્જો (કંગના રનોટ) એક તવાયફ છે, પણ તેની નિર્દોષતા અને અલ્લડપણું હજી પણ અકબંધ છે. રજ્જો માને છે કે નાચવું એ એક કળા છે અને તે આ કળાનો ઉપયોગ કરીને પૈસા કમાઈ રહી છે. રજ્જોની લાઇફમાં એક દિવસ ચંદુ આવે છે. ચંદુ (પારસ અરોરા) ટીનેજ પસાર કરવાની તૈયારી કરતો સત્તર વર્ષનો છોકરડો છે. આ છોકરાની એકલા હાથની મહેનતને કારણે તેની ક્રિકેટટીમ મૅચ જીતી જાય છે એટલે ટીમ આખી ચંદુને પાર્ટી આપવાના હેતુથી નાગપાડાના કોઠા પર મુજરો જોવા લઈ આવે છે. ચંદુ બ્રાહ્મણ છે અને આ બ્રાહ્મણ રજ્જો નામની મુસ્લિમ તવાયફના પ્રેમમાં પડે છે. ચંદુ અને રજ્જો વચ્ચે માત્ર શારીરિક આકર્ષણ જ નહીં, પણ સંગીતે પણ મહત્વનો ભાગ ભજવ્યો છે. ચંદુની ફૅમિલી સંગીત સાથે વષોર્થી સંકળાયેલી હતી. ચંદુની મા જાનકીદેવી (જયા પ્રદા) મુંબઈમાં ભજનગાયિકા તરીકે સારી નામના ધરાવતી હતી. ચંદુ પોતે હાર્મોનિયમ પ્લેયર હતો. જોકે સંગીતના આ માધ્યમને કોઈ સમજવા તૈયાર નથી. જ્ઞાતિ વચ્ચે જમીન-આસમાનનો તફાવત, મા ભજનિક તો સામે દીકરાની પ્રેમિકા કોઠાવાળી, માએ ધર્મગુરુ પાસે સંગીતનું જ્ઞાન લીધું છે તો રજ્જોએ બેગમ (મહેશ માંજરેકર) પાસેથી સંગીત અને નૃત્યકળા શીખી છે. સ્વાભાવિક રીતે રજ્જો-ચંદુની લવસ્ટોરીમાં અનેક અડચણ ઉમેરાય છે. ઉમેરાઈ રહેલી આ અડચણમાં એક નવી અડચણ ઉમેરે છે કૉર્પોરેટર (પ્રકાશ રાજ) હાંડેભાઉ.